પણ મુકેશને સમાચાર મળ્યાં કે દિશા વિધવા થઈ છે, તેનો ઘરવાળો અક્સ્માતે મૃત્યુ પામ્યો છે, હવે તેને યોગ્ય કોઈ પાત્ર મળે તો બીજું ઘર કરવાની તૈયારી છે ! મુકેશને આમ પણ કશુંક કરી બતાવવાની પહેલીથી જ ધખના હતી. તેમાં ભાવતું હતું અને વૈધે કહ્યું તેનાં જેવું થયું, શું વાંધો છે… મનગમતું મળતું હોય તો થોડી બાંધછોડ કરવી પડે ! ઘેર કોઈને કહ્યા વગર રવિવારની રજા હતી તે નોકરીના સ્થળથી સીધો જ અહીં આવ્યો. અજાણ્યું તો કશું હતું નહીં તેથી દિશા સામે સીધો પ્રસ્તાવ પણ મૂકી દીધો ! મુકેશે મનમાં નક્કી કરી રાખ્યું હતું કે, કોઈને વચ્ચે લાવ્યા સિવાય સીધો નિર્ણય જાહેર કરી દેવોઃ ‘દિશા મને ગમતી હતી અને આજે પણ એટલી જ ગમે છે. તેના સાથે જીવનભર જોડાઉં છું. !’ દિશાનો પરિવાર જાન જોડીને આવવાનું કહે તો એમ. હવે તો રીમેરેજ પણ વિધિવત થાય છે. નહિતર સાદી રીતે કોર્ટમાં મેરેજ કરી લેવાનાં. વળી ઘર કે પરીવારના કોઈ સભ્યો આડા ફાટે, હા-ના કરે તો પણ પહોંચી વળવાની મુકેશની તમામ તૈયારી હતી.